CELEX: 32021D1359
Language: bg
Date: 2021-06-30 00:00:00
Title: Решение (ЕС) 2021/1359 на Комисията от 30 юни 2021 година за предоставяне на разрешение на Германия да приложи удължаване на някои срокове, посочени в членове 2 и 3 от Регламент (ЕС) 2021/267 на Европейския парламент и на Съвета (нотифицирано под номер C(2021) 4638) (само текстът на немски език е автентичен)

16.8.2021   
               
               
                  BG
               
               
                  Официален вестник на Европейския съюз
               
               
                  L 293/10
               
            
         РЕШЕНИЕ (ЕС) 2021/1359 НА КОМИСИЯТА
         от 30 юни 2021 година
         за предоставяне на разрешение на Германия да приложи удължаване на някои срокове, посочени в членове 2 и 3 от Регламент (ЕС) 2021/267 на Европейския парламент и на Съвета
         
            
               (нотифицирано под номер C(2021) 4638)
            
         
         (само текстът на немски език е автентичен)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) 2021/267 на Европейския парламент и на Съвета от 16 февруари 2021 г. за определяне на специални и временни мерки с оглед на продължаващата криза във връзка с COVID-19 относно подновяването или удължаването на срока на валидност на някои удостоверения, свидетелства и разрешителни, отлагането на някои периодични проверки и продължаващо обучение в някои области на транспортното законодателство и удължаването на някои срокове, посочени в Регламент (ЕС) 2020/698 (1), и по-специално член 2, параграф 8 и член 3, параграф 4 от него,
         като има предвид, че:
         
                     (1)
                  
                  
                     С член 2, параграф 1 от Регламент (ЕС) 2021/267 се удължава срокът за завършване на продължаващо обучение от притежаващите удостоверение за професионална компетентност (УПК), който в противен случай щеше да е изтекъл или ще изтече между 1 септември 2020 г. и 30 юни 2021 г. С член 2, параграф 3 от посочения регламент се удължава валидността на съответното маркиране с хармонизирания код на Съюза „95“.
                  
               
                     (2)
                  
                  
                     С член 2, параграф 5 от Регламент (ЕС) 2021/267 се удължава валидността на картите за квалификация на водач, посочени в приложение II към Директива 2003/59/ЕО на Европейския парламент и на Съвета (2), която в противен случай щеше да е изтекла или ще изтече между 1 септември 2020 г. и 30 юни 2021 г.
                  
               
                     (3)
                  
                  
                     С член 3, параграф 1 от Регламент (ЕС) 2021/267 се удължава срокът на валидността на свидетелствата за управление на моторни превозни средства (МПС), който в противен случай щеше да е изтекъл или ще изтече между 1 септември 2020 г. и 30 юни 2021 г.
                  
               
                     (4)
                  
                  
                     С писмо от 18 май 2021 г. Германия представи мотивирано искане за разрешение да приложи удължаване на някои срокове, посочени в членове 2 и 3 от Регламент (ЕС) 2021/267. С писмо от 28 май 2021 г. Германия предостави допълнителна информация в подкрепа на искането си.
                  
               
                     (5)
                  
                  
                     Чрез мотивираното си искане Германия иска, на първо място, разрешение да приложи удължаване с три месеца на срока между 1 септември 2020 г. и 30 юни 2021 г., посочен в член 2, параграф 1 от Регламент (ЕС) 2021/267, за целите на тази разпоредба и на член 2, параграф 3; на второ място, иска разрешение да приложи удължаване с три месеца на срока между 1 септември 2020 г. и 30 юни 2021 г., посочен в член 2, параграф 5 от същия регламент; и на последно място, иска разрешение да приложи удължаване с три месеца на срока между 1 септември 2020 г. и 30 юни 2021 г., посочен в член 3, параграф 1 от същия регламент.
                  
               
                     (6)
                  
                  
                     Съгласно предоставената от Германия информация приключването на продължаващото обучение и неговото удостоверяване, маркирането с хармонизирания код на Съюза „95“ и подновяването на картите за квалификация на водач в тази държава членка вероятно ще продължат да бъдат неизпълними и след 30 юни 2021 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (7)
                  
                  
                     Германия счита, че всяка година се провеждат около 300 000 курса на продължаващо обучение в рамките на приложното поле на приложимото законодателство относно обучението на професионалните водачи. Поради пандемията провеждането на тези курсове беше разрешено само с много ограничен брой участници, а в някои случаи тяхното провеждане изобщо не беше разрешено.
                  
               
                     (8)
                  
                  
                     Според информацията, предоставена от Германия, ограниченията, приложими за първоначалното и продължаващото обучение на професионалните водачи, произтичат от наредбите за защита от коронавируса на всяка съответна федерална провинция, както и от германския Закон за защита от инфекции (3). Поради непрекъснатото адаптиране на правилата спрямо развитието на пандемията ситуацията беше и продължава да бъде доста различна в много федерални провинции.
                  
               
                     (9)
                  
                  
                     В Баден-Вюртемберг например една от приложените мерки беше общата забрана за организиране на събития поради високия процент заразени лица. Въпреки че понастоящем курсовете за продължаващо обучение за професионални цели обикновено са разрешени в тази държава, трябва да се поддържа минимално отстояние от 1,5 метра между хората, което означава, че броят на участниците в курсове за първоначално и продължаващо обучение за придобиване на квалификация на професионален водач е съответно ограничен.
                  
               
                     (10)
                  
                  
                     В Бавария например, въпреки че в периода между 11 май и 30 ноември 2020 г. курсовете за първоначално и продължаващо обучение за професионални водачи бяха разрешени, поради приложимите правила за социално дистанциране беше допуснат само ограничен брой участници. В периода от 1 декември 2020 г. до 15 декември 2020 г. не са провеждани курсове за първоначално или продължаващо обучение. От 16 декември 2020 г. до 6 юни 2021 г. в градските и селските райони се забранява провеждането на курсове за професионално обучение, ако случаите на COVID-19 в тези райони на седемдневна база са 100 или повече. Германия отбелязва, че макар заболеваемостта в Бавария на седемдневна база да е намаляла до по-малко от 100 едва през втората половина на май, към 26 май 2021 г. този праг все още е бил надвишен в някои области.
                  
               
                     (11)
                  
                  
                     Според предоставената от Германия информация в други федерални провинции приетите правила предвиждат също, че курсове могат да се провеждат само при значителни ограничения, по-специално по отношение на минималните отстояния между участниците, което значително намалява капацитета на центровете за обучение. В някои случаи, дори ако провеждането на курсове за обучение е било разрешено, някои центрове за обучение са взели решение като предпазна мярка да не предлагат курсове по време на пандемията. Това е довело до значително изоставане в обученията, което може да бъде преодоляно бавно и последователно.
                  
               
                     (12)
                  
                  
                     Според информацията, предоставена на Германия от Федералната асоциация за автомобилни превози, логистика и пласмент (4), въвеждането на тези мерки е довело до значителен брой отложени курсове за продължаващо обучение, които трябва да бъдат проведени в последователен ред от центровете за обучение. Според данни на Германската асоциация за автомобилен транспорт (5) само през първото тримесечие на 2021 г. има изоставане в провеждането на курсове за продължаващо обучение на 5 000 професионални водачи. В сравнение със същото тримесечие на предходната година броят на участниците е едва около 60 %. Освен това според Германия това изоставане вероятно се е увеличило междувременно поради по-строгите ограничителни мерки, въведени през последните няколко седмици. Органите на провинция Бавария например изчисляват, че през следващите три месеца ще трябва да бъдат предложени два пъти повече курсове, за да се отговори на търсенето, което изглежда малко вероятно с оглед на съществуващите правила за социално дистанциране.
                  
               
                     (13)
                  
                  
                     Съгласно предоставената от Германия информация подновяването на свидетелствата за управление на МПС вероятно ще продължи да бъде неизпълнимо и след 30 юни 2021 г. поради мерките, предприети от държавата за предотвратяване или за ограничаване на разпространението на COVID-19.
                  
               
                     (14)
                  
                  
                     Поради участието на семейните лекари и вероятно — от 7 юни 2021 г. — на медицинските служби на дружествата в стратегията на федералното правителство на Германия за ваксиниране, както и поради произтичащото от това голямо и нарастващо работно натоварване, Германия очаква през това лято да възникне значително забавяне при медицинските прегледи, необходими за удължаване на валидността на свидетелствата за управление.
                  
               
                     (15)
                  
                  
                     Според Германия това забавяне се очаква да се влоши, особено от юни 2021 г. нататък, поради очакваното премахване на настоящото приоритизиране при ваксинацията и произтичащото от това увеличаване на записаните часове за ваксинация. Само през юни 2021 г. лекарските кабинети и медицинските служби на дружествата вероятно ще получат и администрират 14 396 850 дози от ваксината BioNTech. Освен това Германия очаква доставки от AstraZeneca, Johnson & Johnson и Curevac в зависимост от графика за доставка на съответните им производители.
                  
               
                     (16)
                  
                  
                     В допълнение Германия очаква, че поради големия брой случаи на заболели от COVID-19 може да се наложи органите, издаващи свидетелства на водачите, отново да прекратят дейността си или да не могат да продължат нормалната си работа поради големия брой заразени лица в рамките на самите органи.
                  
               
                     (17)
                  
                  
                     В Долна Саксония и в Северен Рейн-Вестфалия например много органи за издаване на свидетелства на водачите все още са затворени за обществеността. Лични посещения са възможни само след записан индивидуален час и са ограничени до въпроси, за които личното присъствие е наложително. В Саксония намаляването на услугите „лице в лице“ от началото на пандемията направи издаването на свидетелства за управление на МПС значително по-трудно. Според Германия съществува възможност тези и други органи, издаващи свидетелства на водачите, да бъдат отново затворени в бъдеще.
                  
               
                     (18)
                  
                  
                     Съгласно Германската федерална служба за моторни превозни средства (6) към 3 май 2021 г. в Германия 102 426 лица притежават свидетелство за управление на моторно превозно средство от категории C, C1, CE или C1E, чиято валидност изтича между 1 юли 2021 г. и 30 септември 2021 г., а 10 517 лица притежават свидетелство за управление на моторно превозно средство от категории D, D1, DE или D1E, чиято валидност изтича през същия период. В случая на 51 799 лица, притежаващи свидетелство за управление на превозно средство от категории C, C1, CE, C1E, и на 8 331 лица, притежаващи свидетелство за управление на моторно превозно средство от категории D, D1, DE или D1E, всяко в комбинация с маркировка с код „95“, тяхното съответно удостоверение за професионална компетентност (УПК) също изтича между 1 юли 2021 г. и 30 септември 2021 г.
                  
               
                     (19)
                  
                  
                     Според Германия в този брой не са включени свидетелствата за управление на превозни средства и УПК, чиято валидност е била удължена с прилагането на регламент (ЕС) 2020/698 на Европейския парламент и на Съвета (7) и регламент (ЕС) 2021/267. Поради това органите, издаващи свидетелства за управление на МПС, следва да обработват значително по-голям брой заявления за подновяване на свидетелства за управление на МПС от обичайния.
                  
               
                     (20)
                  
                  
                     Според Германия срокът от три месеца за поисканото удължаване на валидността се счита за ограничен до необходимото, като се има предвид съществуващото изоставане в провеждането на курсове за продължаващо обучение за професионални водачи. Германия очаква процесът на ваксинация да отбележи бърз напредък до 30 септември 2021 г., което ще даде възможност за подобряване на положението с броя на медицинските прегледи за оценка на годността на водачите и за преодоляване на настоящия недостиг на персонал в органите за издаване на свидетелства за управление на превозни средства.
                  
               
                     (21)
                  
                  
                     Искането се отнася само за референтния период от 1 юли до 30 септември 2021 г. и следователно обхваща само ограничен брой свидетелства за управление на превозни средства и за професионална квалификация за водач. Освен това групата лица, които се ползват от такъв удължен срок на валидност, вече са получили свидетелство за управление на превозно средство или са преминали продължаващо обучение поне веднъж, като по този начин са доказали своите умения и компетентност. Поради това поисканото удължаване не следва да води до непропорционални рискове по отношение на безопасността и сигурността на транспорта.
                  
               
                     (22)
                  
                  
                     Следователно на Германия следва да се разреши да приложи удължаване с три месеца на сроковете между 1 септември 2020 г. и 30 юни 2021 г., посочени в член 2, параграф 1, за целите на тази разпоредба и на член 2, параграфи 3 и 5, и в член 3, параграф 1 от Регламент (ЕС) 2021/267,
                  
               ПРИЕ НАСТОЯЩОТО РЕШЕНИЕ:
         
            Член 1
            Германия се оправомощава да приложи следното удължаване на сроковете, посочени в член 2, параграфи 1, 3 и 5, и в член 3, параграф 1 от Регламент (ЕС) 2021/267:
            
                        а)
                     
                     
                        удължаване с три месеца на срока между 1 септември 2020 г. и 30 юни 2021 г., посочен в член 2, параграф 1 от Регламент (ЕС) 2021/267, за целите на член 2, параграфи 1 и 3 от същия регламент;
                     
                  
                        б)
                     
                     
                        удължаване с три месеца на срока между 1 септември 2020 г. и 30 юни 2021 г., посочен в член 2, параграф 5 от същия регламент; както и
                     
                  
                        в)
                     
                     
                        удължаване с три месеца на срока между 1 септември 2020 г. и 30 юни 2021 г., посочен в член 3, параграф 1 от същия регламент.
                     
                  
         
            Член 2
            Адресат на настоящото решение е Федерална република Германия.
         
         
            Съставено в Брюксел на 30 юни 2021 година.
            
               
                  За Комисията
               
               Adina-Ioana VĂLEAN
               
                  Член на Комисията
               
            
         
         
            (1)  ОВ L 60, 22.2.2021 г., стр. 1.
         
            (2)  Директива 2003/59/ЕО на Европейския парламент и на Съвета от 15 юли 2003 г. относно начална квалификация и продължаващо обучение на водачи на някои пътни превозни средства за превоз на товари или пътници, за изменение на Регламент (ЕИО) № 3820/85 на Съвета и Директива 91/439/ЕИО на Съвета и за отмяна на Директива 76/914/ЕИО на Съвета (ОВ L 226, 10.9.2003 г., стр. 4).
         
            (3)  Vierten Gesetzes zum Schutz der Bevölkerung bei einer epidemischen Lage von nationaler Tragweite vom 22. April 2021, BGBl. I S. 802.
         
            (4)  Bundesverband Güterkraftverkehr. Logistik und Entsorgung.
         
            (5)  Straßenverkehrsgenossenschaft.
         
            (6)  Kraftfahrt-Bundesamts.
         
            (7)  Регламент (ЕС) 2020/698 на Европейския парламент и на Съвета от 25 май 2020 г. за определяне на специални и временни мерки с оглед на избухването на COVID-19 относно подновяването или удължаването на някои удостоверения, свидетелства и разрешителни и отлагането на някои периодични проверки и продължаващо обучение в определени области на транспортното законодателство (OВ L 165, 27.5.2020 г., стp. 10).